
1,4-benzokinonok és szulfition reakciójának vizsgálata

Kulcsszavak: kinon; reakciókinetika; reduktív dehalogénezés
A halogéneket tartalmazó környezetszennyező szerves anyagok halogénmentesítése fontos ipari probléma. A halobenzokinonok a víztisztítás melléktermékei. Érdekesség, hogy csővezetékekben kisebb, míg az uszoda vizében koncentrációjuk nagyobb, ahol a napvédő testápolók, krémek, kozmetikumok prekurzorokként elősegítik a képződésüket. Eltávolításukat UV-fénnyel való megvilágítással és ozonizálással kísérelték meg. Na2SO3-t alkalmazva a halobenzokinonoknak egy már a környezetre kevésbé káros anyaggá történő átalakítása valósulhat meg.
Munkám során a 2,5-diklór-1,4-benzokinon Na2SO3-tal lejátszódó reakcióját vizsgáltam. Célom az egymás mellett lejátszódó fotoreakció és a redukciós, valamint egyéb folyamatok elkülönítése, illetve a kinetikájuknak a tanulmányozása.
Vizes közegben a kinonszármazékok fény hatására diszproporcióval hidrokinonná és hidroxi-kinonná alakulnak át. Egy másik reakcióúton oxigén felszabadulása közben hidrokinonná redukálódhatnak. Ezen reakciók spektrofotometriásan jól követhetők, mivel a kiindulási kinon és a termékek abszorpciós spektruma eltérő.
Kis szulfitkoncentrációnál a kétsugaras fotométer nem, de a diódasoros fotométer fotoreakciót indukált. A feltételezett keton-biszulfit reakció olyan gyors, hogy spektrofotometriásan nem tudtam követni, ezért gyorskinetikai méréseket végeztem. Kinon, valamint redukálószer koncentrációfüggést vizsgáltam. Stopped-flow technikával a reakció sztöchimetriájának meghatározását kíséreltem meg.
Kloridion-szelektív elektródos mérések azt igazolták, hogy a kinongyűrűről egy ekvivalens klór disszociál, mivel az oldatban lévő kloridionok koncentrációja megnőtt, azaz reduktív dehalogénezés történt.
ESI-MS-mérések segítségével igazoltuk az irodalomban feltételezett hidrokinon-monoszulfonát képződését. A 2,5-diklór-1,4-benzokinon és szulfition reakcióját vizsgálva két összetételnek megfelelő szerkezetet írtunk le, amiket a számolt izotópeloszlások igazoltak.
DFT-számítások alapján 1,4-benzokinon és szulfit reakciójából hidrokinon-monoszulfonát képződött. Az általunk vizsgált rendszerben képződő egyik addukt a hidrokinon-monoszulfonát képződésével megegyező mechanizmus szerint keletkezik. További elméleti számítások alátámasztották, hogy van egy olyan addukt, amelynek képződése során a klór helyére lép be a szulfocsoport.



